Fico, Robert, poslanec NR SR (2022-10-21):
Pán predsedajúci, ďakujem za nejakú mieru korektnosti, lebo naozaj tu čakáme od rána na poradie, kým v iných prípadoch jednoducho odišli predkladatelia a nechali prepadnúť body. Dovoľte mi, aby som predložil návrh na prijatie uznesenia Národnej rady Slovenskej republiky k ohrozeniu bojaschopnosti Ozbrojených síl Slovenskej republiky. Pán predsedajúci, keďže návrh je predložený v písomnej forme, nemusím ho predkladať, ale predsa len, keďže ste tu, ktorí máte záujem na túto tému hovoriť a diskutovať, ja túto tému otvorím jednou udalosťou, ktorá sa stala. Došlo k stretnutiu medzi novým veľvyslancom Spojených štátov amerických pánom Ranom a ministrom zahraničných vecí pánom Káčerom krátko po tom, čo prevzal potrebné doklady novonastupujúci veľvyslanec od slovenskej prezidentky. Na tomto vystúpení alebo na tomto stretnutí, prepáčte, slovenská strana dostala informáciu, že budú stiahnuté batérie Patriot z územia Slovenska. Na to sa pýta minister zahraničných vecí Káčer amerického veľvyslanca, aká bude alternatíva týchto Patriotov. Odpoveď bola, spojenci nájdu nejaké riešenie a spomínalo sa Taliansko. Takže dámy a páni, návrh uznesenia, ktorý som predložil, chce predovšetkým odpovedať na praktické otázky. Pán poslanec Šeliga, ste veľmi konštruktívny, obrátim sa teda na vás. Keď nebola vojna na Ukrajine, mali sme aspoň niekoľko lietadiel vo vlastníctve, ktoré boli schopné plniť úlohy ochrany vzdušného priestoru. Môže vzniknúť situácia, že vám letí civilný cieľ, ktorý nekomunikuje s vežou, na atómovú elektráreň a je potrebné zasiahnuť. Keď vojna nebola, tak sme mali takúto možnosť. Rovnako sme mali funkčný systém, môže pán Naď klamať, koľko chce, to bol funkčný systém S-300, ktorý nám chránil jadrové elektrárne a súčasne tento systém je veľmi efektívny v porovnaní s Patriotmi, podstatne väčší počet cieľov, ktoré môže zasiahnuť, je to presnejšie a, samozrejme, na väčšiu diaľku. Toto všetko sme mali v čase, keď vojna nebola. A dnes vojna je, pán poslanec, a my nemáme nič. Musíme volať do Prahy alebo do Varšavy, ak to mám takto obrazne povedať, aby boli takí láskaví a poslali nám nejaké lietadla z Českej republiky alebo z Poľska chrániť náš vzdušný priestor, a len z politických dôvodov ste uzemnili MiG-29, žiadne dôvody na to neboli. A rovnako sme odkázaní na požičané a nami neriadené a nekontrolované batérie Patriotov, ktoré jednoducho nemáme vôbec pod žiadnou kontrolou, lebo náš systém S-300 išiel na Ukrajinu. Samozrejme s tým, že pokiaľ ide o klamstvá pána Naďa, nebudem to radšej ani komentovať. Je fakt, ja nemám informácie detailné, že odišlo zo Sliaču 80 nákladných vozidiel, tie Patrioty sa začali sťahovať z územia Slovenskej republiky, niečo zostalo pravdepodobne len v Kuchyni. Tak čo budeme robiť? Budeme volať do Prahy a do Varšavy kvôli lietadlám? Patrioti tu nebudú pravdepodobne, lebo vďaka iným národným záujmom ich sťahujú, a budeme čakať na nejaké riešenie do budúcnosti. Takto nevyzerá suverénna a zvrchovaná krajina. A mne nestačí odpoveď, ktorú stále dostávame: Spojenci sa o vás postarajú. Ako sa postarali? Takže navrhujem, vážené dámy a páni, prijať uznesenie, ktoré celkom pochopiteľne kladie základné otázky. Aké máme riešenie po odchode Patriotov z územia Slovenskej republiky? Ak to vás nezaujíma, mňa to ako desaťročného funkčného predsedu vlády Slovenskej republiky zaujíma. Mňa zaujíma, kto bude garantovať bezpečnosť v tomto priestore. Po druhé sa chceme pýtať veľmi jasne, čo to bola za dohoda, že vymeniť 30 transportérov BVP za 15 nejakých nemeckých tankov? Pán Naď povedal, že tanky sú v perfektnom stave. V takom perfektnom stave, že majú ísť do generálnej opravy. Tak čo tu vlastne ideme meniť a za čo to ideme meniť? Chcem sa pýtať na húfnice, ktoré boli poslané na Ukrajinu. Boli poslané zo zásob ozbrojených síl alebo sú priamo poslané z fabriky? Obávam sa, že boli poslané húfnice priamo zo zásob ozbrojených síl. Pýtame sa na to, koľko munície, koľko inej výstroje a výzbroje odišlo zo zásob Ozbrojených síl Slovenskej republiky smerom na Ukrajinu a v akom stave sa dnes vlastne nachádza pripravenosť slovenskej armády. Len nám neodpovedajte, že ideme kupovať. To aj ja viem, že sa ide kupovať. Pýtam sa na dnešný deň, na zajtrajší deň, na nasledujúce mesiace. Pán poslanec, F-16 má prísť niekedy v roku 2024, sa hovorí o prvej dodávke. Sme bez lietadiel. Ak sa stiahnu Patrioty, sme bez systému protivzdušnej ochrany. Poslali sme BVP-čka preč, poslali sme húfnice, poslali sme obrovské množstvo munície a bohviečoho všetkého. Však Naď je klamár! Od rána do večera vás všetkých klame. My na tú pravdu prídeme, nebojte sa, je to iba otázka času. No a samozrejme, chceme vedieť, aký je vecný a časový harmonogram zaobstarania novej alebo používanej výzbroje a výstroje pre ozbrojené sily, pretože chápem, že idú sa teraz riešiť osemkolky, štvorkolky, lietadlá, a to sú roky. A pýtam sa teraz, my máme vojnu za humnami a naša armáda, obávam sa, je v takom hrôzostrašnom stave, v akom nikdy doteraz nebola. Preto navrhujem, aby sme toto uznesenie prijali a požiadali tých, ktorým sú uložené úlohy v tomto materiáli, aby informovali Národnú radu. Pán poslanec, ja vôbec z toho nechcem robiť cirkus. Urobme neverejné zasadnutie Národnej rady. Som za to, ak sa máme baviť o veciach, ktoré sú predmetom vojenského tajomstva alebo iného tajomstva, hovorme o tom na neverejnom zasadnutí. Toto je najvyšší orgán štátu a zaslúži si odpovede na otázky, ktoré sa týkajú bezpečnosti Slovenska, bojaschopnosti a obranyschopnosti. Ďakujem pekne.